[pic] | EUROPA-KOMMISSIONEN |

Bruxelles, den 2.12.2010

KOM(2010) 708 endelig

2010/0347 (APP)

Forslag til

RÅDETS AFGØRELSE

om ændring af afgørelse 2008/203/EF af 28. februar 2008 om gennemførelse af forordning (EF) nr. 168/2007 for så vidt angår vedtagelse af en flerårig ramme for Den Europæiske Unions Agentur for Grundlæggende Rettigheder for 2007-2012

BEGRUNDELSE

BAGGRUNDEN FOR FORSLAGET

Begrundelse og formål

Den 15. februar 2007 vedtog Rådet forordning (EF) nr. 168/2007 (forordningen) om oprettelse af Den Europæiske Unions Agentur for Grundlæggende Rettigheder[1] (agenturet). Agenturet påbegyndte sit virke den 1. marts 2007.

I henhold til forordningens artikel 5 skal Rådet fastlægge de tematiske områder af agenturets arbejde gennem en flerårig ramme. Det gjorde det ved vedtagelsen af Rådets afgørelse 2008/203/EF af 28. februar 2008 om gennemførelse af forordning (EF) nr. 168/2007 for så vidt angår vedtagelse af en flerårig ramme for Den Europæiske Unions Agentur for Grundlæggende Rettigheder for 2007-2012 (den flerårige ramme)[2].

Formålet med dette forslag er at ændre den flerårige ramme for agenturet, så det kan udføre sine opgaver på områderne retligt samarbejde i straffesager og politisamarbejde.

Generel baggrund

Den 30. juni 2005 foreslog[3] Kommissionen, at der blev oprettet et agentur for grundlæggende rettigheder. Med henblik herpå blev der fremlagt forslag til to retsakter: i) til en forordning fra Rådet "om oprettelse af Den Europæiske Unions Agentur for Grundlæggende Rettigheder" med hjemmel i EF-traktatens artikel 308 og ii) til en afgørelse fra Rådet "om bemyndigelse af Den Europæiske Unions Agentur for Grundlæggende Rettigheder til at udføre opgaver på de områder, der er nævnt i Afsnit VI i traktaten om Den Europæiske Union" med hjemmel i EU-traktatens artikel 30, 31 og artikel 34, stk. 2, litra c).

Under forhandlingerne i Rådet kunne der imidlertid (den 15. februar 2007) kun vedtages den retsakt, der gjorde det muligt for agenturet at udføre sine opgaver inden for fællesskabskompetencen (forordning (EF) nr. 168/2007). Rådet besluttede ikke at vedtage den retsakt, der ville have givet agenturet mulighed for at udøve sine opgaver inden for de områder, der henhørte under EU-traktatens afsnit VI[4].

Kommissionen finder fortsat, at Agenturet for Grundlæggende Rettigheder bør kunne udføre sine opgaver (som fastsat i forordningen) på områderne retligt samarbejde i straffesager og politisamarbejde. Det, at charteret om grundlæggende rettigheder er blevet juridisk bindende, og at de såkaldte "søjler" er blevet ophævet, giver et stærkere argument for, at disse områder bør føjes til agenturets opgaver.

Forordning (EF) nr. 168/2007 blev vedtaget med hjemmel i artikel 308 i den tidligere EF-traktat. Efter ikrafttrædelsen af Lissabontraktaten er en ændret affattelse af denne artikel blevet til artikel 352 i traktaten om Den Europæiske Unions funktionsmåde (TEUF).

De områder, der tidligere var indeholdt i afsnit VI i EU-traktaten (den tidligere "tredje søjle"), er nu blevet til kapitel 4 ("retligt samarbejde i straffesager") og kapitel 5 ("politisamarbejde") i afsnit V ("et område med frihed, sikkerhed og retfærdighed") i TEUF.

Artikel 352 i TEUF finder anvendelse på alle spørgsmål, der er omfattet af TEUF's anvendelsesområde. Der er derfor ikke behov for at ændre forordning (EF) nr. 168/2007 for at udvide dens anvendelsesområde til at omfatte spørgsmål, der nu falder ind under afsnit V i TEUF. I den nugældende flerårige ramme er retligt samarbejde i straffesager og politisamarbejde imidlertid ikke blandt de tematiske områder, hvor agenturet kan udføre sine opgaver. Det er derfor nødvendigt at ændre den, for at agenturet kan udføre sine opgaver på disse områder.

HØRING AF INTERESSEREDE PARTER OG KONSEKVENSANALYSE

Kommissionen havde iværksat en omfattende offentlig høring, inden den fremlagde sit forslag om oprettelse af Agenturet for Grundlæggende Rettigheder. De interesserede parter, der blev hørt, havde givet udtryk for et stærkt ønske om, at områderne retligt samarbejde i straffesager og politisamarbejde blev medtaget under agenturets opgaver. Resultaterne af høringen indgik i konsekvensanalysen[5], der blev fremlagt sammen med det forslag, der, som nævnt ovenfor, allerede indeholdt bestemmelse om at medtage spørgsmål omfattet af afsnit VI i den tidligere EU-traktat under agenturets opgaver.

Lige siden da har interesserede parter fortsat givet udtryk for et ønske om, at agenturet også kommer til at arbejde på de pågældende områder.

FORSLAGETS RETLIGE ASPEKTER

Resumé af forslaget

Med den foreslåede ændring indsættes endnu et punkt på den liste over tematiske områder, der er fastsat i artikel 2 i Rådets afgørelse.

Retsgrundlag

Kommissionen er af den opfattelse, at artikel 5, stk. 1, i forordning (EF) nr. 168/2007 er et afledt retsgrundlag i betydningen i dommen afsagt af Den Europæiske Unions Domstol i sag C-133/06[6]. Retsgrundlaget for dette forslag bør derfor være det samme som forordningens, nemlig den nugældende artikel 352 i TEUF.

BUDGETMÆSSIGE KONSEKVENSER

Forslaget har ingen budgetmæssige konsekvenser. Det vil udvide den flerårige ramme for agenturet, så det kan arbejde på området politisamarbejde og retligt samarbejde i straffesager i forbindelse med de projekter, som budgetmyndigheden allerede har afsat ressourcer til.

NÆRMERE REDEGØRELSE FOR FORSLAGET

Forslaget tilføjer områderne retligt samarbejde i straffesager og politisamarbejde til de tematiske områder i den eksisterende flerårige ramme. I henhold til kapitel 4 og 5 i afsnit V i TEUF kan Den Europæiske Union vedtage en række forskellige foranstaltninger på disse områder, som i visse tilfælde giver anledning til vanskelige spørgsmål angående grundlæggende rettigheder.

Ved at udføre sine opgaver på områderne retligt samarbejde i straffesager og politisamarbejde vil agenturet bidrage til EU's mål om at sikre, at de foranstaltninger, den vedtager, og gennemførelsen af dem er i overensstemmelse med charteret om grundlæggende rettigheder.

2010/0347 (APP)

Forslag til

RÅDETS AFGØRELSE

om ændring af afgørelse 2008/203/EF af 28. februar 2008 om gennemførelse af forordning (EF) nr. 168/2007 for så vidt angår vedtagelse af en flerårig ramme for Den Europæiske Unions Agentur for Grundlæggende Rettigheder for 2007-2012

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 352,

under henvisning til forslag fra Europa-Kommissionen[7],

efter fremsendelse af udkast til lovgivningsmæssig retsakt til de nationale parlamenter,

under henvisning til Europa-Parlamentets godkendelse[8],

efter en særlig lovgivningsprocedure og

ud fra følgende betragtninger:

(1) For at agenturet kan udføre sine opgaver bedst muligt, skal der fastlægges præcise tematiske områder for dets arbejde i en flerårig ramme, der dækker fem år, som fastsat i artikel 5, stk. 2, i forordning (EF) nr. 168/2007.

(2) Den første flerårige ramme blev vedtaget af Rådet ved afgørelse 2008/203/EF af 28. februar 2008 om gennemførelse af forordning (EF) nr. 168/2007 for så vidt angår vedtagelse af en flerårig ramme for Den Europæiske Unions Agentur for Grundlæggende Rettigheder for 2007-2012[9].

(3) Den nugældende flerårige ramme indeholder imidlertid ikke de tematiske områder retligt samarbejde i straffesager og politisamarbejde.

(4) Ved vedtagelsen af forordning (EF) nr. 168/2007 blev Rådet enigt om inden den 31. december 2009 på ny at overveje mandatet for Agenturet for Grundlæggende Rettigheder med henblik på muligheden for at udvide det til at omfatte områderne politisamarbejde og retligt samarbejde i straffesager, og Rådet opfordrede Kommissionen til at forelægge et eventuelt forslag herom.

(5) Retligt samarbejde i straffesager og politisamarbejde er reguleret i henholdsvis kapitel 4 og 5 i afsnit V i traktaten om Den Europæiske Unions funktionsmåde. Det er nødvendigt at ændre den flerårige ramme, så Agenturet for Grundlæggende Rettigheder kan udføre sine opgaver på disse områder —

VEDTAGET DENNE AFGØRELSE:

Artikel 1

I beslutning 2008/203/EF foretages følgende ændringer:

I artikel 2 indsættes følgende som litra j):

"j) retligt samarbejde i straffesager og politisamarbejde."

Artikel 2

Denne afgørelse træder i kraft på tyvendedagen efter offentliggørelsen i Den Europæiske Unions Tidende .

Artikel 3

Denne afgørelse er rettet til medlemsstaterne.

Udfærdiget i Bruxelles, den […] 2010

På Rådets vegne

Formand

[1] EUT L 53 af 22.2.2007, s. 1.

[2] EUT L 63 af 7.3.2008, s. 14.

[3] KOM(2005) 280 endelig.

[4] Rådet afgav da følgende erklæring: " Rådet er enigt om, at det inden den 31. december 2009 på ny vil overveje mandatet for Agenturet for Grundlæggende Rettigheder med henblik på muligheden for at udvide dette til at omfatte områderne politisamarbejde og strafferetligt samarbejde. Rådet opfordrer Kommissionen til at forelægge et eventuelt forslag herom " (addendum til udkast til protokol af 2781. samling i Rådet for Den Europæiske Union (retlige og indre anliggender) den 15. februar 2007 i Bruxelles. Dokument 6396/07 ADD 1, PV/CONS 7 JAI 80 af 27. februar 2007).

[5] Se rapporten i SEK(2005) 849 af 30.6.2005.

[6] Se dom af 6. maj 2008, sag C-133/06, Parlamentet mod Rådet.

[7] EUT C af , s. .

[8] EUT C af , s. .

[9] EUT L 63 af 7.3.2008, s. 14.